02018D1788 — DA — 27.09.2022 — 002.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

RÅDETS AFGØRELSE (FUSP) 2018/1788

af 19. november 2018

til støtte for Clearinginstitutionen for kontrol med håndvåben og lette våben i Sydøst- og Østeuropa (SEESAC) til gennemførelsen af den regionale køreplan for bekæmpelse af ulovlig våbenhandel på Vestbalkan







Artikel 1

1. Med henblik på at bekæmpe ulovlig handel med skydevåben og SALW på Vestbalkan og mindske risikoen for indførsel i Unionen af ulovlige våben fra den vestlige Balkanregion støtter Unionen de vestlige Balkanpartnere ved gennemførelsen af »den regionale køreplan for en holdbar løsning på ulovlig besiddelse af, misbrug af og ulovlig handel med SALW/skydevåben og ammunition hertil på Vestbalkan senest i 2024«, idet Unionen stræber efter de vestlige Balkanpartneres støtte med hensyn til at nå køreplanens mål, nemlig: ( 1 ) 1) senest i 2023 at sikre, at der er indført lovgivning om våbenkontrol, at den er fuldt harmoniseret med EU's reguleringsmæssige ramme og andre relevante internationale forpligtelser, og at den standardiseres i hele regionen 2) senest i 2024 at sikre, at politikker og praksis vedrørende våbenkontrol på Vestbalkan er evidensbaseret og efterretningsstyret 3) senest i 2024 betydeligt at reducere de ulovlige strømme af skydevåben, ammunition og sprængstoffer til, inden for og uden for Vestbalkan 4) senest i 2024 betydeligt at reducere udbuddet af, efterspørgslen efter og misbruget af skydevåben gennem øgede bevidstgørelses-, uddannelses-, outreach- og fortaleraktiviteter 5) senest i 2024 betydeligt at reducere det anslåede antal ulovligt ejede skydevåben på Vestbalkan 6) systematisk at mindske overskuddet og destruere beslaglagte håndvåben og lette våben samt ammunition hertil 7) betydeligt at mindske risikoen for spredning og omdirigering af skydevåben, ammunition og sprængstoffer.

2. I tillæg til de i stk. 1 omhandlede målsætninger skal denne EU-indsats yde støtte til bekæmpelsen af ulovlig våbenhandel i Republikken Moldova, Ukraine og Hviderusland.

3. Med henblik på at nå målsætningerne i stk. 1 og 2 skal Unionen ved denne afgørelse: a) støtte koordinering og overvågning af gennemførelsen af køreplanen for en holdbar løsning på ulovlig besiddelse af, misbrug af og ulovlig handel med SALW/skydevåben og ammunition hertil på Vestbalkan, b) støtte myndighederne på Vestbalkan i forbindelse med den fulde harmonisering af deres lovgivning om våbenkontrol med EU's regelsæt og andre relevante internationale forpligtelser, og c) yde støtte til bekæmpelsen af ulovlig våbenhandel på Vestbalkan og i Republikken Moldova, Ukraine og Hviderusland gennem kapacitetsvurderinger og teknisk bistand til de retshåndhævende myndigheder og grænsepolitimyndighederne.

4. Projektets geografiske dækningsområde er Vestbalkan, og de direkte projektbegunstigede er Albanien, Bosnien-Hercegovina, Kosovo ( *1 ), Montenegro, Serbien og den tidligere jugoslaviske republik Makedonien. Projektet vil desuden forsøge fortsat at støtte Republikken Moldova, Ukraine og Hviderusland, der står over for lignende udfordringer i forbindelse med SALW-kontrol, gennem overførsel af viden og erfaringer samt bedste praksis, der er udviklet på Vestbalkan siden 2001.

5. Det tiltag, som følger af denne afgørelse, vil bygge på det fundament, der er blevet skabt af resultaterne i henhold til de tidligere rådsafgørelser til støtte for SEESAC.

6. Bilaget til denne afgørelse indeholder en detaljeret beskrivelse af projektet.

Artikel 2

1. Den højtstående repræsentant har ansvaret for gennemførelsen af denne afgørelse.

2. Den tekniske gennemførelse af det i artikel 1 omhandlede projekt varetages af SEESAC, eventuelt koordineret med lederen af den europæiske tværfaglige platform mod kriminalitetstrusler (EMPACT) på området skydevåben.

3. SEESAC udfører sine opgaver under den højtstående repræsentants ansvar. Med henblik herpå indgår den højtstående repræsentant de nødvendige ordninger med UNDP, som handler på vegne af SEESAC.

Artikel 3

1. Det finansielle referencegrundlag for gennemførelsen af projektet i artikel 1, der finansieres af Unionen, er på 4 002 587,52 EUR.

2. De udgifter, der finansieres med referencebeløbet i stk. 1, forvaltes i overensstemmelse med de procedurer og regler, der gælder for Unionens budget.

3. Kommissionen overvåger, at de i stk. 2 omhandlede udgifter forvaltes korrekt. Med henblik herpå indgår Kommissionen den nødvendige aftale med UNDP, som handler på vegne af SEESAC. Det skal fremgå af aftalen, at SEESAC sørger for, at Unionens bidrag bliver synligt i en grad, der svarer til dets størrelse.

4. Kommissionen bestræber sig på at indgå den aftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelsen af aftalen.

Artikel 4

1. Den højtstående repræsentant aflægger rapport til Rådet om gennemførelsen af denne afgørelse på grundlag af regelmæssige kvartalsrapporter udarbejdet af SEESAC. Disse rapporter danner grundlag for Rådets evaluering.

2. Kommissionen aflægger rapport om de finansielle aspekter af det i artikel 1 omhandlede projekt.

Artikel 5

1. Denne afgørelse træder i kraft på dagen for vedtagelsen.

▼M2

2. Denne afgørelse udløber den 17. januar 2023.

▼B









BILAG

EU-BIDRAG TIL SEESAC-PROJEKTET VEDRØRENDE SALW-KONTROLAKTIVITETER PÅ VESTBALKAN I FORBINDELSE MED GENNEMFØRELSEN AF KØREPLANEN FOR EN HOLDBAR LØSNING PÅ ULOVLIG BESIDDELSE AF, MISBRUG AF OG ULOVLIG HANDEL MED SALW/SKYDEVÅBEN OG AMMUNITION HERTIL PÅ VESTBALKAN

1. Indledning og målsætninger

Sydøsteuropa er fortsat et område, der vækker bekymring, og som også udgør en vigtig udfordring for EU's strategi for bekæmpelse af ulovlig ophobning af og handel med SALW samt ammunition hertil (»EU's SALW-strategi«). Selv om der er opnået betydelige fremskridt i de seneste år, begrænses effektiviteten af SALW-kontrolindsatsen fortsat af ophobningen af håndvåben og lette våben (»SALW«) og ammunition, utilstrækkelige lagerforhold, ulovlige besiddelser og mangler i forbindelse med politikudformning og -gennemførelse kombineret med skrøbelige politiske systemer. Med henblik på at sikre løbende fremskridt, udnytte de hidtidige resultater og bane vejen for en langsigtet bæredygtig løsning, der omfatter fuld harmonisering med EU's lovgivnings- og reguleringsmæssige ramme og overensstemmelse med internationale standarder, udgør den fortsatte støtte til bekæmpelse af truslen fra spredning af og ulovlig handel med SALW i og fra Sydøsteuropa derfor en afgørende del af Unionens bestræbelser på at nå målene i EU's SALW-strategi.

For at håndtere de resterende udfordringer i forbindelse med SALW-kontrol og styrke Vestbalkans engagement i forbindelse med bekæmpelsen af ulovlig handel med og misbrug af skydevåben blev der udarbejdet en køreplan for en holdbar løsning på ulovlig besiddelse af, misbrug af og ulovlig handel med SALW/skydevåben og ammunition hertil på Vestbalkan senest i 2024 (»køreplanen«) af det vestlige Balkans SALW-kommissioner den 29. maj 2018 i Tirana efter en konsultationsproces med relevante institutioner og internationale organisationer. Den blev godkendt inden for rammerne af topmødet om Vestbalkan i London den 9. juli 2018. Køreplanen ser for sig et Vestbalkan som en sikrere region og eksportør af sikkerhed, hvor der er indført omfattende og holdbare tilsyns- og kontrolmekanismer, som er fuldt harmoniserede med Unionens og andre internationale standarder, med henblik på at identificere, forebygge, retsforfølge og føre kontrol med ulovlig besiddelse af, misbrug af og ulovlig handel med skydevåben, ammunition og sprængstoffer. Køreplanen er udarbejdet som et vejledende dokument, og den omfatter som sådan aftalte resultatniveauer og skitserer de tilsagn, der kræves på strategisk, politisk og operationelt plan blandt modtagerne på baggrund af det vestlige Balkans myndigheders politiske engagement med hensyn til FN's og Unionens tilsagn inden for våbenkontrol og strategiske dokumenter.

Clearinginstitutionen for Kontrol med Håndvåben og Lette Våben i Sydøst- og Østeuropa (SEESAC), som er det udøvende organ i den regionale gennemførelsesplan vedrørende bekæmpelse af spredningen af håndvåben og lette våben, støttede køreplanens udarbejdelse og vil koordinere og støtte gennemførelsen af den. Dette tiltag vil dermed øge den bistand til SALW-kontrol, der ydes gennem Rådets afgørelse 2010/179/FUSP, 2013/730/FUSP og (FUSP) 2016/2356. Det vil yderligere fremme de processer og foranstaltninger, der er nødvendige for at opnå holdbar SALW-kontrol på Vestbalkan.

Dette tiltag vil: a) støtte koordineringen af køreplanens gennemførelse, b) yde støtte til harmoniseringen af den lovgivnings- og reguleringsmæssige ramme om SALW/skydevåben med Unionen og c) bane vejen for en klar forståelse af de nuværende mangler og behov for yderligere at forbedre de grænseoverskridende kapaciteter til at afdække ulovlig handel med skydevåben ved at bygge videre på oprettelsen af fokuspunkter for skydevåben (»FFP'er«) i Sydøsteuropa. Det vil også sikre et bedre overblik over den nuværende situation og kortlægge områder, hvor der kan ydes kapacitetsstøtte med henblik på at forebygge ulovlig spredning af og handel med SALW/skydevåben i Ukraine og Hviderusland på grundlag af den bistand, der ydes i henhold til afgørelse (FUSP) 2016/2356 til støtte for begrænsning af truslen fra ulovlig ophobning af og handel med SALW i Sydøsteuropa (SEESAC IV). Som sådan vil gennemførelsen af dette tiltag supplere de aktiviteter inden for rammerne af afgørelse (FUSP) 2016/2356, der åbner mulighed for at øge virkningen af bekæmpelsen af ulovlig handel med skydevåben. Det vil sikre koordinering af andre tiltag og initiativer i regionen vedrørende bekæmpelse af ulovlig handel med skydevåben for at udnytte synergier, øge interoperabiliteten og forhindre dobbeltarbejde ( 2 ).

Projektets overordnede målsætning er at bidrage til europæisk og global fred og sikkerhed ved at bekæmpe truslen fra ophobning af og ulovlig handel med SALW og ammunition hertil i og fra Sydøsteuropa. Det vil samtidig øge den regionale stabilitet ved at fungere inden for rammerne af Det Regionale Samarbejdsråd (RCC) og i partnerskab med andre relevante internationale partnere og initiativer.

Projektet vil bidrage direkte til gennemførelsen af EU's sikkerhedsstrategi, EU's SALW-strategi, EU's skydevåbenstrategi, handlingsplanen om ulovlig handel med skydevåben mellem EU og den sydøsteuropæiske region for perioden 2015-2019 (»handlingsplanen for 2015-2019«), EU-politikcyklussen for organiseret og alvorlig international kriminalitet, herunder den europæiske tværfaglige platform mod kriminalitetstrusler (EMPACT) på området skydevåben, våbenhandelstraktaten, FN's handlingsplan om forebyggelse, bekæmpelse og udryddelse af ulovlig handel med SALW i alle dens aspekter, det internationale sporingsinstrument, FN's våbenprotokol og FN's Sikkerhedsråds resolution 1325 (2000) og vil specifikt forbedre det regionale samarbejde om bekæmpelse af truslen fra spredning af SALW og ammunition hertil. Projektets resultater vil også bidrage direkte til gennemførelsen af bæredygtigt udviklingsmål 16 om fredelige og retfærdige samfund, navnlig mål 16.1 (reducere alle former for vold og antal dødsfald væsentligt overalt) og 16.4 (reducere ulovlige våbenstrømme væsentligt). Derudover vil projektet supplere gennemførelsen af Kommissionens handlingsplan om bekæmpelse af ulovlig handel med skydevåben og sprængstoffer i Unionen.

Mere specifikt vil projektet

— koordinere og overvåge gennemførelsen af køreplanen for en holdbar løsning på ulovlig besiddelse af, misbrug af og ulovlig handel med SALW/skydevåben og ammunition hertil på Vestbalkan

— støtte myndighederne på Vestbalkan i forbindelse med den fulde harmonisering af deres lovgivning om våbenkontrol med EU's regelsæt og andre relevante internationale forpligtelser, og

— støtte bekæmpelsen af ulovlig våbenhandel på Vestbalkan og i Republikken Moldova, Ukraine og Hviderusland gennem kapacitetsvurderinger og teknisk bistand til de retshåndhævende myndigheder og grænsepolitimyndighederne.

Med udgangspunkt i den vellykkede gennemførelse af afgørelse 2013/730/FUSP og (FUSP) 2016/2356 og i overensstemmelse med EU's SALW-strategi har dette opfølgningsprojekt således til formål at styrke de nationale kontrolsystemer og fortsat fremme multilateralisme ved at styrke veletablerede regionale mekanismer til imødegåelse af leverancer og destabiliserende spredning af SALW og ammunition hertil. For desuden at sikre, at de kapaciteter, der udvikles inden for de sydøsteuropæiske myndigheder, deles med andre geografiske områder, der giver anledning til bekymring, vil projektet muliggøre en mere samlet regional dimension gennem en målrettet indsats for videnoverførsel.

2. Valg af implementerende organ og samordning med andre relevante finansieringsinitiativer

SEESAC er et fælles initiativ fra De Forenede Nationers udviklingsprogram (UNDP) og Det Regionale Samarbejdsråd og som sådan centrum for de SALW-relaterede aktiviteter i Sydøsteuropa. Som det udøvende organ i den regionale gennemførelsesplan vedrørende bekæmpelse af spredningen af SALW har SEESAC siden 2002 arbejdet med nationale og internationale interessenter i Sydøsteuropa om implementeringen af en holistisk tilgang til SALW-kontrol ved at gennemføre en bred vifte af aktiviteter, herunder: fremme af det strategiske og operationelle regionale samarbejde, støtte til politikudvikling og styrkelse af institutionernes kapaciteter, kampagner med henblik på bevidstgørelse og indsamling af SALW, lagerforvaltning, nedbringelse af overskud og forbedrede mærknings- og sporingskapabiliteter samt forbedret våbeneksportkontrol. På denne måde har SEESAC erhvervet en enestående kapacitet og erfaring i forbindelse med gennemførelse af regionale interventioner med mange interessenter på grundlag af partnernes fælles politiske og økonomiske baggrund, hvilket har sikret nationalt og regionalt ejerskab og langsigtet bæredygtighed af tiltagene og betydet, at SEESAC har etableret sig som den primære regionale myndighed på SALW-kontrolområdet.

SEESAC vedligeholder fortsat bilaterale og multilaterale kommunikationskanaler med alle relevante aktører og organisationer. I denne henseende fungerer SEESAC fortsat som sekretariat for den regionale styringsgruppe for SALW (RSG). SEESAC varetager desuden sekretariatsfunktionerne for initiativet til den regionale strategi til reduktion af lagre (RASR). SEESAC er også en del af koordineringsmøderne om SALW og minerydning (»MA«), som er en uformel koordineringsmekanisme om SALW-kontrolaktiviteter, mellem NATO, Unionen, Organisationen for Sikkerhed og Samarbejde i Europa (OSCE) og SEESAC. SEESAC bidrager regelmæssigt til de relevante regionale fora. SEESAC har fortsat et omfattende netværk af formelle og uformelle partnerskaber med organisationer såsom centret for sikkerhedssamarbejde hos det regionale bistandscenter for gennemførelse af våbenkontrol og -verifikation (RACVIAC) og OSCE's Forum for Sikkerhedssamarbejde (FSC). Regelmæssige koordineringsmøder og informations- og dataudveksling med andre FN-organisationer som f.eks. UNODC og UNODA foregår via FN's koordineringsaktion vedrørende håndvåben (CASA). SEESAC fungerer således som et regionalt centrum og kontaktpunkt for et bredt spektrum af spørgsmål vedrørende reformer af sikkerhedssektoren med særligt fokus på SALW-kontrol og forvaltning af lagre af våben. SEESAC har tætte forbindelser med og yder bistand til de relevante EU-institutioner med henblik på mere effektive outreachaktiviteter til fordel for sydøsteuropæiske modparter, primært Kommissionens GD for Migration og Indre Anliggender, og Europol samt EU-ledede initiativer, f.eks. EMPACT på området skydevåben og gruppen af europæiske skydevåbenseksperter.

SEESAC har hjemsted i Beograd og opererer i øjeblikket i hele Sydøsteuropa med aktiviteter i Albanien, Bosnien-Hercegovina (BiH), Kosovo, Montenegro, Serbien, den tidligere jugoslaviske republik Makedonien, og Republikken Moldova og yder begrænset bistand til Ukraine og Hviderusland. Tidligere har SEESAC også opereret i Bulgarien, Kroatien og Rumænien. Det regionale ejerskab sikres gennem Det Regionale Samarbejdsråd og den regionale styringsgruppe vedrørende SALW, hvor repræsentanter for alle partnere i Sydøsteuropa fastlægger strategiske retningslinjer, initiativer og anmodninger i forbindelse med SEESAC-aktiviteter.

SEESAC har været pioner for en tilgang, der er baseret på at tackle fælles problemer gennem regionale initiativer, hvilket har givet imponerende resultater i Sydøsteuropa, ikke blot på grund af den afgørende udveksling af oplysninger og fremme af den sunde regionale konkurrence, som den sætter i gang, men også fordi den bidrager til at opnå sammenhængende og let målelige resultater på nationalt og regionalt plan gennem en holistisk gennemførelsesmetode. SEESAC's afholdelse af de årlige RSC-møder og dets deltagelse i alle relevante regionale initiativer sørger for en rettidig og åbenhjertig informationsudveksling, et solidt kendskab til situationen og den fremsynethed, der er nødvendig for at sikre, at gennemførelsen ikke udviser tendenser til overlapning, og at den svarer til regeringernes og regionernes aktuelle behov samt udviklingen.

SEESAC tager i alle sine aktiviteter vedrørende modparternes udtrykte behov udgangspunkt i de indsamlede basisoplysninger og sikrer sig godkendelse og politisk støtte fra nationale interessenter, inden der skrides til handling. Hele indsatsen udformes desuden til støtte for de EU-ledede processer og opfyldelsen af EU-standarder og -kriterier. SEESAC har gennemført sine tidligere EU-finansierede projekter med en meget høj gennemførelsesprocent i henseende til de påtænkte aktiviteter, leveret bæredygtige projektresultater ved at udvikle og fremme partnernes ejerskab til sine projekter og aktiviteter og fremmet regional samordning, udveksling af erfaringer og bedste praksis samt regional forskning. SEESAC's ekspertise inden for SALW og indgående viden om regionale spørgsmål og relevante interessenter gør det til den mest hensigtsmæssige partner i forbindelse med gennemførelsen af denne særlige foranstaltning.

Projektet supplerer desuden de eksisterende nationale og regionale indsatser og sigter efter størst mulig synergi. SEESAC vil arbejde i samordning med følgende internationale bistandsbestræbelser:

— i BiH: — EU-projektet i forbindelse med lagerforvaltning, teknisk støtte og nedbringelse af overskudsammunition (EU STAR), der finansieres af den kortsigtede komponent under EU's instrument, der bidrager til stabilitet og fred, og gennemføres af UNDP's kontor i Sarajevo; EU STAR-projektet bygger på resultaterne og de indhøstede erfaringer fra EXPLODE-projektet, der blev finansieret af Unionen og gennemført af UNDP fra april 2013 til november 2016, og fortsætter med at støtte etableringen af et holdbart lagerforvaltningssystem i BiH — Det projekt, der finansieres af det tyske forbundsudenrigsministerium, og som fokuserer på bekæmpelse af ulovlig våbenhandel (CIAT) bistår BiH's grænsepoliti og sikkerhedsministerium med at opbygge kapacitet til at opdage, forebygge og bekæmpe ulovlig handel med skydevåben, ammunition og sprængstoffer fra og gennem BiH — den koordineringsmekanisme, der er oprettet af BiH's forsvarsministerium og internationale aktører koordineret af EUFOR Althea i et forsøg på at sikre løbende komplementaritet med disse projekter samt med det internationale samfunds igangværende bestræbelser på at håndtere spørgsmålet om BiH's forsvarsministeriums overskudslagre af konventionel ammunition og med henblik på eventuelle fremtidige planer om en kampagne med det formål at indsamle ulovlige konventionelle våben i BiH. Hidtil er der opnået betydelige gevinster gennem tæt samarbejde og samordning med disse tre projekter, hvilket resulterede i mere virkningsfulde resultater

— i Serbien: projektet vedrørende lagerhåndtering af konventionel ammunition (CASM), der finansieres af USA's udenrigsministerium, UNDP og OSCE, og som er udarbejdet for at forbedre sikkerheden på allerede fastlagte oplagringsfaciliteter til konventionel ammunition og bortskaffelse af rapporteret overskudsammunition

— i Montenegro: projektet vedrørende demilitarisering af Montenegro (MONDEM), der forvaltes af UNDP i partnerskab med OSCE, skal arbejde på at reducere risici i forbindelse med spredningsbekæmpelse gennem udformning af sikre oplagringsinfrastrukturer og forvaltningssystemer i forbindelse med konventionel ammunition, begrænsning af faren for eksplosioner for lokalsamfundene gennem miljøvenlig demilitarisering, destruktion af giftigt farligt affald (flydende raketdrivmiddel) og støtte til en forsvarsreform gennem destruktion af et begrænset antal tunge våbensystemer, der er udpeget af det montenegrinske forsvarsministerium

— i den tidligere jugoslaviske republik Makedonien: projektet vedrørende begrænsning af risikoen for spredning af våben og ammunition, som har til formål at øge sikkerheden i forbindelse med de eksisterende lagre af håndvåben og ammunition hertil, som forvaltes af indenrigsministeriet og gennemføres af OSCE's mission i Skopje

— i Kosovo: projektet for afbødning af risici ved skydevåben og sprængstoffer (FERM) (tidligere KOSSAC), der oprindeligt var udformet til at begrænse den væbnede vold i Kosovo og øge sikkerheden i samfundet, har til formål at støtte Kosovos interessenter i at kontrollere omfattende ulovlig besiddelse af og handel med SALW og gennem en risikobaseret forvaltning og evidensbaseret tilgang at reducere risiciene ved sådanne våben og sprængstoffer

— på regionalt plan: den regionale platform til reform af sikkerhedssektoren (RSSRP), som er et veletableret organ, der leverer hurtige, effektive og efterspørgselsorienterede løsninger på behov på retsstatsområdet på teknisk niveau i hele verden; RSSRP råder over en mekanisme til hurtig udsendelse baseret på SEESAC's unikke net af sikkerhedseksperter med erfaringer i sikkerhedssektorreform og yder skræddersyet bistand med særligt fokus på SALW-kontrol og integration af ligestillingsaspektet i sikkerhedspolitikken.

SEESAC tager regelmæssigt kontakt til OSCE, NATO, Europol, EMPACT og INTERPOL samt andre relevante aktører for at sikre komplementaritet i foranstaltningerne, tidsfrister for indsatsen og omkostningseffektivitet i ressourceudnyttelsen.

3. Beskrivelse af projektet

Den nye fase af SEESAC-projektet vil bygge videre på det grundlag, der blev skabt med resultaterne i henhold til afgørelse 2013/730/FUSP, og supplere foranstaltningerne i henhold til afgørelse (FUSP) 2016/2356.

Den vil fokusere på tre hovedområder og samtidig bevare den holistiske tilgang til imødegåelse af truslen fra SALW i regionen. Disse tre områder vedrører det strategiske/politiske plan samt de operationelle aspekter og bistår derfor direkte SALW-kontrollen på alle niveauer med fokus på nøje at koordinere den regionale tilgang til gennemførelse af køreplanen, styrke kapaciteten til at harmonisere lovgivningen om våbenkontrol og bidrage til en bedre indsigt i Ukraines og Hvideruslands kapacitet til at bekæmpe den ulovlige handel.

Projektet skal navnlig føre til:

— koordinering af gennemførelsen af køreplanen for en holdbar løsning på ulovlig besiddelse af, misbrug af og ulovlig handel med SALW/skydevåben og ammunition hertil på Vestbalkan

— støtte til myndighederne på Vestbalkan, så deres lovgivning om våbenkontrol fuldt ud harmoniseres med EU's reguleringsmæssige ramme og andre relevante internationale forpligtelser og standarder i hele regionen

— bekæmpelse af ulovlig våbenhandel på Vestbalkan og i Republikken Moldova, Ukraine og Hviderusland gennem kapacitetsvurderinger og teknisk bistand til de retshåndhævende myndigheder og grænsepolitimyndighederne.

Projektets strategi er baseret på SEESAC's unikke tilgang til fremme af tillid og samarbejde i regionen som en forudsætning for at opnå konkrete og målbare gennemgribende ændringer. Navnlig på regionalt niveau har de forskellige samarbejdsprocesser, som fremmes af SEESAC, og som involverer både politiske beslutningstagere og fagfolk på operationelt niveau, vist sig at være et afgørende element i at sikre et befordrende og konkurrencedygtigt miljø for videnoverførsel, udveksling af ekspertise og informationsudveksling. Dette har ikke alene øget regionens kapacitet, men vil, hvad der er endnu vigtigere, også opbygge tilliden og etablere et direkte samarbejde mellem institutioner og individuelle eksperter, hvilket bl.a. har ført til køreplanens udarbejdelse. Denne atmosfære af professionel tillid muliggør samtidig fremskridt på nationalt niveau med de spørgsmål, som køreplanen vedrører. Den regionale samarbejdstilgang har desuden gjort regionens bestræbelser på at bekæmpe våbenhandelen mere gennemsigtige og effektive, da den har bevirket, at de sydøsteuropæiske partnere globalt set er blandt de mest gennemsigtige med hensyn til indberetning af våbenoverførsler. Projektet vil derfor fortsætte med at fremme regionalt samarbejde, da det er det afgørende element, der muliggør målbare resultater.

Projektets geografiske dækningsområde er Vestbalkan, og de direkte projektbegunstigede er Albanien, BiH, Kosovo, Montenegro, Serbien og den tidligere jugoslaviske republik Makedonien. Projektet vil desuden forsøge yderligere at støtte de østeuropæiske lande, der står over for lignende udfordringer i forbindelse med SALW-kontrol, f.eks. Republikken Moldova, Ukraine og Hviderusland, gennem overførsel af viden og erfaringer samt bedste praksis, der er udviklet på Vestbalkan siden 2001.

3.1. Koordinering af gennemførelsen af køreplanen for en holdbar løsning på ulovlig besiddelse af, misbrug af og ulovlig handel med SALW/skydevåben og ammunition hertil på Vestbalkan

Mål

At sikre en effektiv koordinering af de seks modtageres gennemførelse af køreplanen og de seks tilhørende handlingsplaner, der er udarbejdet med specifikke målsætninger og måles gennem nøgleresultatsindikatorer. Fremskridtene vil blive målt ved hjælp af en mekanisme til overvågning, evaluering og rapportering af de resultater, der opnås i forbindelse med gennemførelse af køreplanen og partnernes handlingsplaner til dens gennemførelse.

Beskrivelse

På topmødet om Vestbalkan den 9. juli 2018 i London bekræftede partnere fra Vestbalkan deres fælles vilje til og forstærkede engagement i at sætte en stopper for ulovlig besiddelse af, misbrug af og ulovlig handel med skydevåben ved at godkende køreplanen. Den regionale køreplan, som blev udviklet gennem en omfattende høringsproces og med støtte fra SEESAC, komplementerer eksisterende EU-aktiviteter til imødegåelse af denne trussel, navnlig handlingsplanen for 2015-2019, den fælles meddelelse fra Kommissionen og den højtstående repræsentant til Europa-Parlamentet og Rådet om elementer med henblik på en EU-strategi til bekæmpelse af ulovlige skydevåben, håndvåben og lette våben samt ammunition hertil og Europols arbejde i regionen. Køreplanen vidner om den enighed, der er opnået blandt alle interessenter i regionen om de aktuelle udfordringer, de overordnede mål, der skal nås, og tidsplanen for de tiltag, der skal iværksættes. Med denne tilvejebringes en samlet platform for at opfylde fælles vedtagne nøgleresultatsindikatorer på strategisk, politisk og operationelt plan. Som sådan vil arbejdet under denne komponent resultere i en effektiv koordinering af gennemførelsen af køreplanen på regionalt plan, skræddersyet støtte til SALW-kommissioner og relevante myndigheder i forbindelse med gennemførelsen af deres handlingsplaner inden for rammerne af køreplanen, regelmæssig overvågning og evaluering af fremskridt i forhold til de fælles vedtagne nøgleresultatsindikatorer samt en bedre indsigt i modtagernes kapacitet til at gennemføre de tiltag, der er omfattet af køreplanens funktionelle områder.

Konkret skal projektet sikre koordineringen af køreplanens gennemførelse via:

— formelle, regionale koordineringsmøder vedrørende køreplanen med fokus på at gøre status over fremskridtene og udveksle oplysninger

— ekspertstøtte og teknisk støtte til lokale koordineringsmøder vedrørende køreplanen med henblik på overvågning af gennemførelsen af partnernes handlingsplaner

— udarbejdelse af halvårlige overvågnings- og evalueringsrapporter, der dokumenter fremskridt, udfordringer og behov i forbindelse med gennemførelsen af køreplanen på grundlag af de fælles vedtagne nøgleresultatsindikatorer

— en midtvejsevaluering af gennemførelsen af handlingsplanerne inden for rammerne af køreplanen, herunder en kapacitetsvurdering af de seks modtageres SALW-kontrol

— køreplanens outreach- og synlighedsaktiviteter (herunder etablering af en onlineplatform, inddragelse af interessenter og oplysningsarbejde).

Projektresultater/gennemførelsesindikatorer:

— afholdelse af op til seks regionale koordineringsmøder vedrørende køreplanen

— mulighed for at gøre status over fremskridt, udveksle oplysninger, overføre viden og standardisere

— afholdelse af lokale koordineringsmøder (op til i alt 36)

— udarbejdelse af halvårlige overvågnings- og evalueringsrapporter (op til seks)

— midtvejsevaluering, herunder en kapacitetsvurdering af de seks modtagere, der er omfattet af køreplanen

— etablering af en onlineplatform, der skal sikre passende outreach og synliggørelse i forbindelse med køreplanen.

3.2. Støtte til myndighederne på Vestbalkan, så deres lovgivning om våbenkontrol fuldt ud harmoniseres med EU's reguleringsmæssige ramme og andre relevante internationale forpligtelser og standarder i hele regionen

Formål

Denne komponent skal sikre omfattende teknisk støtte til udvikling og gennemførelse af en stærk lovgivningsmæssig ramme for kontrol med SALW, der er fuldt harmoniseret og i overensstemmelse med EU's reguleringsmæssige ramme, samt andre internationale aftaler og standarder.

Beskrivelse

Køreplanens mål 1 er at sikre, at lovgivningen om våbenkontrol på Vestbalkan er på plads og er fuldt harmoniseret med EU's reguleringsmæssige ramme og andre relevante internationale forpligtelser senest i 2023. På Vestbalkan er der et klart og presserende behov for en sådan lovgivningsmæssig og reguleringsmæssig ramme for kontrol med SALW/skydevåben for effektivt at kunne regulere våbenkontrollen og gøre det lettere at imødegå relevante trusler. Som følge heraf vil der kunne sikres overensstemmelse mellem lovgivningen og procedurerne vedrørende våbenkontrol på Vestbalkan, og procedurerne og praksis for kontrol med SALW/skydevåben vil kunne standardiseres. Med en sådan standardisering er det muligt at fjerne hindringer for, at retshåndhævende myndigheder og retsvæsenet kan samarbejde direkte, udveksle oplysninger og foretage fælles eller parallelle efterforskninger. Det vil også give mulighed for bedre og mere effektivt at imødegå trusler, der er forbundet med skydevåben, på nationalt, regionalt og europæisk plan. Projektet vil desuden bidrage til at integrere kønsperspektivet i lovgivningen om våbenkontrol, da dette perspektiv ofte hverken anerkendes eller tages tilstrækkeligt i betragtning i de lovgivningsmæssige og politiske rammer, der regulerer kontrollen med SALW i Sydøsteuropa, hvilket gør våbenkontrollen mindre effektiv med hensyn til at beskytte alle borgere, uanset om de er kvinder eller mænd, piger eller drenge.

Denne komponent, som bygger på ekspertstøtte ydet til myndighederne i regionen ved gennemførelsen af afgørelse 2013/730/FUSP, skal støtte myndighederne i regionen med henblik på at opnå større indsigt i det nuværende referencescenarie og manglerne i de seks modtageres lovgivningsmæssige ramme, sikre teknisk støtte med henblik på fuld harmonisering med EU's reguleringsmæssige ramme samt andre internationale aftaler og standarder, udvikling af skræddersyede nationale og regionale tematiske workshopper, ajourføre den regionale lovsamling om våben, foretage en kønsrelateret screening af de projektbegunstigedes lovgivningsmæssige rammer for at sikre, at de politikker, der regulerer våbenkontrollen, ikke forbigår forbindelserne mellem SALW og køn, og fortsætte Gender Coach-programmet. Tiltaget vil også yde støtte til at styrke SALW-kommissionernes outreach- og lobbykapacitet gennem uddannelse i udvikling af mediestrategier.

Dette skal ske gennem:

— udvikling af en vurderings- og mangelanalyse af partnernes lovgivningsmæssige ramme for SALW-kontrol og af graden af dens harmonisering med EU-lovgivning og international lovgivning samt af graden af standardisering af procedurerne i regionen

— støtte til standardisering og harmonisering af lovgivningen gennem rådgivningsbistand, som ydes løbende og efter behov, samt tilrettelæggelse af tematiske workshopper om love, forskrifter og straffelovgivning vedrørende våben på både regionalt og nationalt plan

— ajourføring af den regionale lovsamling om våben som et let opslagsværk over regionens lovgivning om kontrol med SALW/skydevåben

— foretagelse af en screening af den lovgivningsmæssige ramme med hensyn til kønsperspektivet og videreførelse af Gender Coach-programmet

— uddannelse i udvikling af mediestrategier.

Projektresultater/gennemførelsesindikatorer:

— vurderings- og mangelanalyse (seks) af rapporter om den lovgivningsmæssige ramme for hver modtager

— op til tre regionale workshopper og seks tematiske workshopper for modtagerne

— ekspertbistand efter behov vedrørende ajourføringer på det lovgivningsmæssige og politiske område

— ajourført lovsamling om våben oversat til alle relevante sprog i regionen

— rapporter om screening af den lovgivningsmæssige ramme på våbenområdet med hensyn til kønsperspektivet (seks rapporter)

— Gender Coach-programmet med to chefer for SALW-kommissionerne

— udvikling af mediestrategier og uddannelse heri.

3.3. Bekæmpelse af ulovlig våbenhandel på Vestbalkan og i Republikken Moldova, Ukraine og Hviderusland gennem kapacitetsvurderinger og teknisk bistand til de retshåndhævende myndigheder og grænsepolitimyndighederne

Formål

Tiltaget skal mindske truslen fra ulovlig handel med skydevåben ved at give Sydøsteuropas retshåndhævende myndigheder og grænsepoliti bedre kapacitet til yderligere indsamling, analyse og deling af oplysninger.

Beskrivelse

Denne komponent skal vurdere de regionale myndigheders kapacitet til at kunne foretage både den forebyggende og den bekæmpende indsats, der kræves for at opdage, forpurre og stoppe den ulovlige handel med skydevåben, ammunition og sprængstoffer fra og via deres jurisdiktion. Bistanden vil fokusere på en dybdegående analyse af grænsemyndighedernes og kriminalpolitiets behov for personale og udstyr, så de kan fungere efter hensigten og opnå de ønskede resultater. Der vil blive gennemført et pilotprojekt med henblik på at etablere et ballistisk informationsnetværk for Sydøsteuropa — en omkostningseffektiv og operationel struktur for udveksling af ballistiske oplysninger med direkte forbindelse til Europol, som er udviklet til automatisk at indsamle og udveksle handlingsrettede, ballistiske oplysninger om eksisterende, grænseoverskridende kriminalitet med forbindelse til skydevåben, forebyggelse af yderligere kriminalitet og forbedring af det strategiske billede af den våbenrelaterede kriminalitets karakter og mønstre.

De foreslåede aktiviteter vil supplere og blive tæt koordineret med den igangværende EU-støttede indsats i Sydøsteuropa, primært EU-politikcyklussen for organiseret og grov international kriminalitet og specifikt de operationelle handlingsplaner for EMPACT på området skydevåben samt Europols, Frontex' og INTERPOL's aktiviteter. Endelig skal aktiviteterne under denne komponent bidrage til gennemførelsen af handlingsplanen for 2015-2019.

Der er desuden allerede blevet fastlagt en række behov for SALW-kontrol på grundlag af den vellykkede tilgang med at inddrage myndighederne i Republikken Moldova, Ukraine og Hviderusland i den regionale samarbejdsproces, der finder sted i Sydøsteuropa. For at øge kapaciteten hos SALW-kontrolmyndighederne i Republikken Moldova, Ukraine og Hviderusland til at bekæmpe kriminalitet generelt og navnlig spredning af og ulovlig handel med SALW/skydevåben skal denne komponent vurdere områder i nævnte jurisdiktioner, hvor der er et presserende behov for SALW-kontrol, og således bane vejen for målrettede interventioner, der kan imødegå truslen fra ulovlig handel med SALW.

Vigtigste påtænkte aktiviteter:

— vurdering af behovet hos grænsepolitiet og kriminalpolitiet på Vestbalkan med henblik på bekæmpelse af ulovlig våbenhandel

— videreudvikling af det igangværende arbejde med at etablere FFP'er gennem praktisk støtte til informationsudvekslingskapacitet, særlig om ballistisk bevismateriale, og indkøb af specialudstyr til støtte for kontaktpunkterne

— vurdering af kapaciteten i Republikken Moldova, Ukraine og Hviderusland til at varetage udvalgte aspekter af kontrollen med SALW, ammunition og sprængstoffer samt bekæmpelse af ulovlig handel med skydevåben med fokus på bl.a. den lovgivningsmæssige og politiske ramme, kapaciteterne til fysisk sikkerhed og lagerforvaltning, grænsekontrol samt kriminalpolitiets og retsvæsenets respons på ulovlig handel med og misbrug af skydevåben. Den detaljerede vurdering skal kortlægge muligheder, trusler og udfordringer og anbefale mulige målrettede interventioner til imødegåelse af truslen fra ulovlig handel med SALW.

Projektresultater/gennemførelsesindikatorer:

— vurdering af behovene hos grænsepolitiet og kriminalpolitiet på Vestbalkan med henblik på bekæmpelse af ulovlig våbenhandel

— styrket kapacitet hos eksperter og efterforskere inden for ballistik til at bekæmpe grænseoverskridende kriminalitet med forbindelse til skydevåben

— gennemførelse af pilotprojektet vedrørende en operationel struktur for udveksling af ballistiske oplysninger

— vurdering af kapaciteten i Republikken Moldova, Ukraine og Hviderusland til at varetage udvalgte aspekter af SALW-kontrollen, herunder fastlæggelse af målrettede interventioner.

4. Modtagere

De, der vil få direkte gavn af projektet, er de institutioner, der har ansvaret for SALW-kontrol på Vestbalkan. Indenrigsmyndighederne, politiet, grænsevagterne og toldmyndighederne i Republikken Albanien, BiH, Kosovo, Montenegro, Serbien, den tidligere jugoslaviske republik Makedonien og Republikken Moldova vil få gavn af kapacitetsudvikling, videnudvikling, forbedrede procedurer og omkostningseffektivt specialudstyr, der er nødvendigt for at gøre politiske, operationelle og tekniske fremskridt inden for SALW-kontrol. Endelig vil SALW-kommissioner og andre institutioner med ansvar for SALW-kontrol i Sydøsteuropa få gavn af uddannelse og udveksling af oplysninger samt regionalt samarbejde. Nøgleinstitutioner, der arbejder med SALW-kontrol i Republikken Moldova, Ukraine og Hviderusland, vil desuden få bedre indsigt i truslen fra ulovlig handel med skydevåben og målrettet videnoverførsel.

De foreslåede aktiviteter er i fuld overensstemmelse med køreplanen og partnernes prioriteter vedrørende SALW-kontrol og er blevet godkendt af de relevante partneres SALW-kontrolmyndigheder, der har vist deres opbakning og vilje til at nå projektresultater.

Den almindelige befolkning på Vestbalkan, i Østeuropa og i EU, der risikerer at blive ofre for den omfattende spredning af SALW, vil få gavn af dette projekt, efterhånden som risikoen bliver mindre.

5. Unionens synlighed

SEESAC skal træffe alle passende foranstaltninger for at skabe opmærksomhed om det faktum, at tiltaget finansieres af Unionen. Sådanne foranstaltninger vil blive gennemført i overensstemmelse med Kommissionens håndbog i kommunikation og synlighed for Den Europæiske Unions optræden udadtil. SEESAC vil dermed sikre synligheden af Unionens bidrag gennem passende branding og PR, som fremhæver EU's rolle, sikrer åbenhed i dets indsats og skaber øget bevidsthed om grundene til afgørelsen og om Unionens støtte til den og resultaterne af denne støtte. Det materiale, der udarbejdes i forbindelse med projektet, vil på en iøjnefaldende måde vise EU-flaget i overensstemmelse med EU's retningslinjer for korrekt anvendelse og gengivelse af flaget.

Eftersom de planlagte aktiviteter varierer meget i omfang og karakter, vil der blive brugt en række PR-værktøjer, herunder traditionelle medier, websteder, sociale medier og informations- og PR-materiale, bl.a. infografik, foldere, nyhedsbreve, pressemeddelelser og andet, hvis det er relevant. Publikationer, offentlige begivenheder, kampagner, udstyr og bygge- og anlægsarbejde, der er indkøbt under projektet, vil blive mærket i overensstemmelse hermed. For yderligere at forstærke effekten ved at øge bevidstheden hos de forskellige nationale regeringer og i offentligheden, i det internationale samfund samt blandt lokale og internationale medier vil henvendelse til hver enkelt målgruppe ske i et sprog, der er tilpasset denne målgruppe. Der vil blive lagt særlig vægt på nye medier og onlinetilstedeværelse.

6. Varighed

På baggrund af de erfaringer, der er gjort med gennemførelsen af afgørelse 2010/179/FUSP og 2013/730/FUSP under hensyntagen til projektets regionale geografiske anvendelsesområde, antallet af projektbegunstigede samt antallet og kompleksiteten af de planlagte aktiviteter, er tidsrammen for gennemførelsen 36 måneder.

7. Generel opbygning

Den tekniske gennemførelse af dette tiltag varetages af UNDP, der handler på vegne af SEESAC, et regionalt initiativ, der arbejder i henhold til et mandat fra UNDP og RCC. SEESAC er et udøvende organ i den regionale gennemførelsesplan vedrørende bekæmpelse af spredningen af SALW og fungerer som sådan som knudepunkt for alle SALW-relaterede spørgsmål i den sydøsteuropæiske region og skal bl.a. lette koordineringen af gennemførelsen af den regionale køreplan.

UNDP, der handler på vegne af SEESAC, får det overordnede ansvar for gennemførelsen af projektaktiviteter og står til regnskab for projektets gennemførelse. Projektet varer tre år (36 måneder).

8. Partnere

SEESAC skal gennemføre tiltaget direkte i tæt samarbejde med SALW-kommissioner og med indenrigsmyndighederne i Albanien, BiH, Kosovo, Montenegro, Serbien, den tidligere jugoslaviske republik Makedonien og Republikken Moldova samt relevante institutioner i Ukraine og Hviderusland. Andre institutioner vil blive tæt inddraget på linje med den fastsatte holistiske tilgang med mange interessenter til SALW-kontrol.

9. Rapportering

Rapporteringen, såvel beretning som regnskab, skal dække tiltaget i sin helhed som beskrevet i den pågældende specifikke finansieringsaftale og det tilknyttede budget, uanset om dette tiltag finansieres helt eller delvist af Kommissionen.

Hvert kvartal skal der forelægges situationsrapporter i form af en beretning for at registrere og overvåge fremskridt hen imod realisering af de vigtigste resultater.

10. Anslået budget

De samlede anslåede omkostninger forbundet med det EU-finansierede projekt er 4 002 587,52 EUR.